I. Šimko, minister vnútra SR: (2002-06-27):
V rámci preverovania bolo dňa 17. júna tohto roku v priestoroch uskutočnené rokovanie s riaditeľom sekcie hospodárskych odvetví a životného prostredia Najvyššieho kontrolného úradu Slovenskej republiky Ing. Igorom Cíhom a vedúcim odboru dopravy, pôšt a telekomunikácií Ing. Vladimírom Cisárom, kde bolo upresnené oznámenie predsedu NKÚ a zároveň dohodnuté, že Najvyšší kontrolný úrad poskytne kompletnú dokumentáciu k predmetnému verejnému obstarávaniu, ktorou disponuje. Táto bola Úradu finančnej polície poskytnutá dňa 19. júna tohto roku. Bývalý minister dopravy, pôšt a telekomunikácií Slovenskej republiky Ing. Jozef Macejko, vedúci služobného úradu tohto ministerstva Ing. Peter Kľučka a riaditeľ Divízie železničných koľajových vozidiel Železničnej spoločnosti, člen a neskôr predseda výberovej komisie Ing. Miroslav Dzurinda v predmetnej veci v dňoch 19. a 20. júna 2002 podali vysvetlenie a boli o tom spísané zápisnice. Menovaní uviedli chronológiu udalostí spojených s tendrom, pričom svoje vyjadrenia doložili písomnými materiálmi. Vzhľadom na to, že predseda vlády Slovenskej republiky na Generálnej prokuratúre Slovenskej republiky podal v predmetnej veci trestné oznámenie dňa 20. júna 2002, uskutočnilo sa rokovanie pracovníkov Úradu finančnej polície s určenými prokurátormi Generálnej prokuratúry. Na tomto rokovaní bol dohodnutý ďalší spoločný postup, v zmysle ktorého si určení prokurátori Generálnej prokuratúry Slovenskej republiky vykonávajúci preverovanie podľa § 158 ods. 1 a 4 Trestného poriadku vyžiadali kompletný písomný materiál z dosiaľ vykonaného šetrenia. V zmysle dohodnutých úloh sa pracovníci Úradu finančnej polície v uvedený deň zúčastnili na Generálnej prokuratúre, zároveň aj vypočutia generálneho riaditeľa a predsedu predstavenstva Železničnej spoločnosti Ing. Andreja Egyeda. Vypočutie bolo prerušené z dôvodu jeho zahraničnej služobnej cesty, pričom sa dokončí dnes 27. júna. Zároveň v tento deň bude s určenými prokurátormi Generálnej prokuratúry a pracovníkmi Úradu finančnej polície uskutočnené spoločné rokovanie za účelom stanovenia ďalších úloh formou spracovania plánu spoločného postupu. Na základe pokynu generálneho prokurátora Slovenskej republiky Úrad finančnej polície dňa 24. júna 2002 odstúpil kompletný spisový materiál z preverovania na Generálnu prokuratúru Slovenskej republiky, pričom v ďalšom období bude plniť úlohy podľa pokynov príslušného určeného prokurátora. Pre úplnosť ešte dodávam, že podľa stanoviska Sekcie vyšetrovania a kriminalisticko-expertíznych činností Policajného zboru Ministerstva vnútra Slovenskej republiky v súčasnosti nie je na žiadnom krajskom ani okresnom úrade vyšetrovania vedené vyšetrovanie alebo preverovanie, ktoré by sa týkalo uvedeného prípadu. Ďakujem za pozornosť. J. Migaš, predseda NR SR: Ďakujem pekne ministrovi vnútra. Nech sa páči otázky. Tak zapnite. Hlásia sa, že nefunguje zariadenie. Pýtam sa technikov, v čom je problém? No dobre, tak skúsme to fyzicky. Kto sa hlási? A ja si zapíšem, dobre? Čiže pán poslanec Brňák, pán poslanec Gašparovič, pán poslanec Cuper, pán poslanec Jarjabek, pani poslankyňa Tóthová, čiže mám: pán poslanec Brňák, Gašparovič, Jarjabek, Tóthová a Cuper. Hlási sa niekto viacej, prosím vás? Dobre, čiže poďme k prvým otázkam. Nech sa páči, pán poslanec Brňák, ako prvý. P. Brňák, poslanec: Ďakujem pekne, pán predseda. Ja chcem uvítať informáciu tak generálneho prokurátora, ako aj pána ministra. Chcem vysloviť presvedčenie, že táto kauza, ktorá je skutočne mimoriadne spoločensky citlivá a bude vyšetrovaná bez ohľadu na, by som povedal, subjekt, ktorého sa táto kauza týka, a bez ohľadu na to, že sa blížia parlamentné voľby. Chcem povedať práve v tejto súvislosti vo väzbe k tomu, čo uviedol pán generálny prokurátor, že si síce uvedomujem, že ten postup vyšetrovania je pomerne komplikovaný a zložitý, ale ak má byť predmetom podozrenia zo spáchania trestného činu korupcie, či už politickej strany, alebo fyzickej osoby, obávam sa, že toto sa nedá zistiť z tých listinných dôkazov, o ktorých pán generálny prokurátor momentálne hovoril z hľadiska doterajších písomných podkladov, pretože ony nemôžu svedčať o takejto protiprávnej činnosti. A práve v tejto spojitosti by ma zaujímalo, prečo doteraz neboli vypočuté osoby, ktoré sú dosť podstatné a relevantné z hľadiska celkového oznámenia? Prečo napríklad doteraz nebol vypočutý pán Palacka, ktorý má byť do istej miery akousi korunnou osobou z hľadiska možného podozrenia, pretože si myslím, že jeho výpoveď v tejto fáze by mohla byť aj pro futuro (pre budúcnosť) právne významná v prípade, ak by sa ju pokúšal v priebehu povedzme dokazovania, vyšetrovania nejakým spôsobom meniť alebo prispôsobovať a podobne. Čiže ešte raz, vítam, že sa koná toto šetrenie, ale nie je mi celkom logická taktika postupu vyšetrovateľov v tom smere, že ide sa od všeobecného k individuálnemu, pretože v tom všeobecnom sa nemôže – objektívne –, sa nemôže nájsť žiadny znak, ktorý by dosvedčoval alebo usvedčoval podozrenie zo spáchania trestného činu korupcie. To sa musí zisťovať inými operatívnymi prostriedkami a inými dôkazmi, inými výpoveďami. To je prvá otázka. A druhá krátka otázka. Do akej miery bolo vykonané vyšetrovanie podobnej kauzy, ktorá sa udiala v roku 1999, známa ako telefonický rozhovor medzi pánom Dzurindom, Kresánkom a, myslím, pánom Miškovským? Išlo tam o podobný obsah, ako sa šetrí aj v tejto kauze. Zaujímalo by ma, či prebehlo nejaké šetrenie pred orgánmi činnými v trestnom konaní tejto kauzy, aké boli výsledky tohto šetrenia, a ak neprebehlo, prečo neprebehlo. Ďakujem. J. Migaš, predseda NR SR: Nech sa páči, pán poslanec Gašparovič.